/* KOM/2010/0538 v konečnom znení */ SPRÁVA KOMISIE 27. VÝROČNÁ SPRÁVA O KONTROLE UPLATŇOVANIA PRÁVA EÚ (2009)





[pic] | EURÓPSKA KOMISIA | Brusel, 1.10.2010 KOM(2010) 538 v konečnom znení SPRÁVA KOMISIE 27. VÝROČNÁ SPRÁVA O KONTROLE UPLATŇOVANIA PRÁVA EÚ (2009) SEK(2010) 1143 SEK(2010) 1144 SPRÁVA KOMISIE 27. VÝROČNÁ SPRÁVA O KONTROLE UPLATŇOVANIA PRÁVA EÚ (2009) ÚVOD V oznámení Komisie z roku 2007 „Európa výsledkov“[1] sa uvádzalo, že Komisia zameria svoju výročnú správu na strategické otázky, hodnotenie súčasného stavu práva, priority a plánovanie budúcej práce. Táto správa bude mať podobnú štruktúru ako správa z minulého roka, upravenú tak, aby zohľadňovala hlavné problémy dôležité pre rok 2009. VŠEOBECNÉ INFORMÁCIE Úvod Zmluva o Európskej únii (ďalej „ZEÚ“) a Zmluva o fungovaní Európskej únie (ďalej „ZFEÚ“) nadobudli platnosť 1. decembra 2009. Tieto zmluvy upravujú niektoré právomoci EÚ a Komisii pridávajú niektoré kontrolné a vykonávacie právomoci pri zachovaní niektorých všeobecných pravidiel. Článok 4 ZEÚ zachováva hlavnú povinnosť členských štátov zaistiť správne uplatňovanie práva EÚ [bývalý čl. 10 Zmluvy o založení Európskeho spoločenstva (ďalej „ZES“)]. Článok 17 ZEÚ zachováva zodpovednosť Komisie zaistiť uplatňovanie práva EÚ (bývalý čl. 211 ZES). Články 258 a 260 ZFEÚ sa týkajú právomoci Komisie začať konanie vo veci porušenia predpisov (bývalý čl. 226 a 228 ZES). Článok 260 ZFEÚ obsahuje dva nové prvky: - Komisia môže požiadať Súdny dvor Európskej únie aby na členský štát uvalil finančné sankcie za oneskorenú transpozíciu smernice prijatej v rámci legislatívneho postupu pri predložení veci Súdnemu dvoru Európskej únie podľa článku 258 ZFEÚ, a - Po vynesení prvého rozsudku podľa článku 258 ZFEÚ musí Komisia členskému štátu dať možnosť vyjadriť sa predtým, ako môže znovu predložiť vec Súdnemu dvoru Európskej únie podľa článku 260.2 ZFEÚ. Komisia plánuje prijať oznámenie, v ktorom bude aktualizovaný prístup k uplatňovaniu týchto ustanovení. Na konci roka 2009[2] právo EÚ obsahovalo, okrem pravidiel zmluvy, približne 6140 nariadení a takmer 1820 smerníc platných vo všetkých 27 členských štátoch. Všeobecné štatistiky o sťažnostiach a konaniach vo veci porušenia predpisov Konanie vo veci porušenia právnych predpisov plní významnú úlohu pri zabezpečovaní správneho uplatňovania práva. Ku koncu roka 2009 bolo 77 % sťažností uzatvorených pred prvým formálnym krokom v konaní vo veci porušenia predpisov. Ďalších približne 12 % z celkového počtu bolo uzatvorených pred podaním odôvodneného stanoviska a ďalších približne 7 % pred vynesením rozsudku Súdneho dvora Európskej únie. Ku koncu roka 2009 Komisia spracúvala viac než 2900 sťažností a prípadov porušenia právnych predpisov. Celkový počet spisov klesol o 16 % od konca roka 2008, pričom počet konaní o neoznámení opatrení na transpozíciu smerníc poklesol o 26 %. Sťažnosti predstavovali 54 % z celkového počtu alebo 63 % zo všetkých prípadov týkajúcich sa iných záležitostí ako oneskorenej transpozície smerníc, čo v porovnaní s rokom 2008 predstavuje pokles o 15 %. Počet prípadov skúmaných z vlastného podnetu sa ku koncu roka 2009 znížil v porovnaní s rokom 2008 o 11 %. Z celkového počtu požadovaných transpozičných opatrení bolo v roku 2009 v priemere oneskorených 51 % v porovnaní s 55 % za rok 2008 s ohľadom na nižší počet smerníc, ktoré sa mali v roku 2009 transponovať. Z porovnania zaevidovaných porušení právnych predpisov v rokoch 1999 – 2003 s rokmi 1999 – 2008 vyplýva, že priemerný čas, ktorý je potrebný na spracovanie porušení, od otvorenia prípadu až po zaslanie návrhu na začatie konania podľa článku 258 ZFEÚ Súdnemu dvoru Európskej únie, sa skrátil z približne 27 mesiacov na 24 mesiacov. Priemerný čas potrebný na spracovanie prípadov neoznámenia vnútroštátnych právnych predpisov, ktorými sa transponujú smernice, zostal na úrovni približne 15 mesiacov. V roku 2009 boli Súdnemu dvoru Európskej únie po druhýkrát predložené dva návrhy podľa bývalého článku 228 ZES (teraz čl. 260 ZFEÚ) v porovnaní s rokom 2008, kedy Súdnemu dvoru po druhýkrát neboli predložené žiadne návrhy. Komisia zaznamenala, že na počet registrovaných sťažností a konaní vo veci porušenia predpisov majú vplyv testované zmeny pracovných postupov[3]. Je príliš skoro vyvodzovať závery, keďže potrvá určitý čas, kým sa tieto zmeny prejavia v plnej miere. Petície Počet petícií adresovaných Európskemu parlamentu s otázkami, ktoré sa týkajú správneho uplatňovania práva Spoločenstva, závisí od rozhodnutí občanov, podnikov a občianskej spoločnosti prejaviť týmto spôsobom svoje obavy. Aj keď sa väčšina petícií netýka konania vo veci porušenia právnych predpisov alebo k nemu nevedie, poskytujú Parlamentu a Komisii užitočné informácie o obavách občanov. Najviac petícií sa aj naďalej týka ochrany životného prostredia (173) a vnútorného trhu (82). Najväčší počet petícií v oblasti ochrany životného prostredia sa týkal hodnotenia vplyvu (52), prírody (50), odpadových vôd (26), riadenia kvality vody a ochrany zdrojov (17), kvality vzduchu a hluku (13), ako aj priemyselných emisií (6). V oblasti vnútorného trhu prevládali otázky uznania odborných kvalifikácií (28), služieb (19), práva obchodných spoločností (10), verejného obstarávania (8) a finančných inštitúcií (17). Početné boli tiež petície v súvislosti s otázkami základných práv (43), voľného pohybu osôb (36), občianstva a volebných práv (12) v oblasti slobody, bezpečnosti a spravodlivosti, bezpečnosti na cestách vrátane uznávania vodičských preukazov a pravidiel cestnej premávky (30), spolufinancovania projektov v rámci regionálnej politiky (18) a informačnej spoločnosti (9). Medzi početné a rozmanité otázky, na ktoré sa vzťahujú petície, je možné predovšetkým spomenúť petície upozorňujúce na situáciu s odpadom v Kampánii v Taliansku, ako aj širší rozsah problémov odpadového hospodárstva, predovšetkým v Grécku a Španielsku. V oblasti vnútornom trhu mnoho petícií identifikovalo často zložité aspekty uznávania odborných kvalifikácií v jednotlivých prípadoch. V oblasti služieb boli petície tiež zamerané na obmedzenia činnosti lekární, a hazardných hier a športových stávok, kým v oblasti finančných služieb bola pozornosť zameraná na finančné inštitúcie, cenné papiere, voľný pohyb kapitálu a platby. Viacero petícií sa týkalo konania vo veci porušenia predpisov v súvislosti so zákonom o urbanistickej činnosti vo Valencii[4], ktoré v súčasnosti prebieha na Súdnom dvore Európskej únie. AKTUÁLNE OTÁZKY VYKONÁVANIA, RIADENIA A PRESADZOVANIA Oneskorená transpozícia, predkladanie správ a preventívne opatrenia a) Oneskorená transpozícia Napriek súčasnému zlepšeniu celkového transpozičného deficitu počet začatých konaní vo veci porušenia predpisov z dôvodu oneskorenej transpozície aj naďalej zostáva hlavným problémom. Veľký počet konaní bol zjavný napríklad v oblasti zdravotníckych pomôcok (22 nových prípadov), pracovných podmienok v inter-operabilnej cezhraničnej železničnej doprave (17), zmenených a doplnených pravidiel systémov ochrany vkladov (17) a v súvislosti so smernicou o podzemných vodách (17). Oneskorená transpozícia bola tiež rozšírená v oblasti technickej aktualizácie smerníc v podnikaní. Celkom 24 členským štátom bolo zaslané úradné oznámenie o oneskorenom alebo nedostatočnom podávaní správ v prioritnej oblasti emisií skleníkových plynov. V niektorých prípadoch bolo oneskorenie značné. Európsky súdny dvor vyniesol rozsudky v siedmich prípadoch v súvislosti so smernicou o uznávaní odborných kvalifikácií, ktorých transpozícia sa oneskorila o dva roky. V oblasti práva obchodných spoločností, správy a riadenia spoločností a boja proti praniu špinavých peňazí bolo zaregistrovaných 140 konaní vo veci porušenia predpisov, pričom v 11 konaniach bol vynesený rozsudok Súdneho dvora Európskej únie. V súvislosti so smernicou Rady 2004/83 o postavení štátnych príslušníkov tretej krajiny alebo osôb bez štátneho občianstva ako utečencov vyniesol Súdny dvor Európskej únie rozsudok v štyroch prípadoch. V oblasti občianskeho práva bola Súdnemu dvoru Európskej únie po druhýkrát predložená žiadosť o uloženie finančných sankcií na Grécko z dôvodu trojročného oneskorenia transpozície smernice Rady 2004/80 o odškodňovaní obetí trestných činov. Záver : Oneskorená transpozícia a oneskorené predkladanie správ aj naďalej predstavujú rozšírený, systémový problém, ktorý má vplyv na technickú aktualizáciu opatrení dôležitých pre priemysel EÚ a prioritné politiky EÚ, a na opatrenia v záujme všetkých občanov. Aj keď bol počas tohto roka zaznamenaný určitý pokrok, stále dochádza k rozsiahlym oneskoreniam, ktoré negatívne ovplyvňujú dosiahnutie cieľov EÚ. b) Preventívne opatrenia Boli naďalej vytvárané kontaktné siete pre transpozíciu smerníc a internetové nástroje pre otázky a odpovede. Dobrým príkladom je internetový nástroj vytvorený na účely smernice 2007/64 o platobných službách, neskôr rozšírený aj na smernicu 2009/110 o elektronickom peňažníctve. Obsahuje informácie o samotnej smernici a pokroku pri jej transpozícii vrátane použitia rôznych možností. Bola tiež vytvorená verejná databáza, ktorá zahŕňa texty vnútroštátnych zákonov, európsku a vnútroštátnu judikatúru v oblasti nekalých obchodných praktík. Pri transpozícii a implementácii práva EÚ zohrávali dôležitú úlohu expertné skupiny, ktorých zásluhou bol dosiahnutý výrazný pokrok v oblastiach ako dočasná práca sprostredkovaná agentúrami, európske zamestnanecké rady a bezpečnosť v leteckej doprave. Pre zúčastnené strany boli vypracované interpretačné pokyny a pomôcky v oblastiach ako vibrácie a hluk v práci, opravné prostriedky v oblasti verejného obstarávania a dozor nad získavaním tkanív a buniek. Boli sprístupnené smernice pre marketing výrobkov na ochranu rastlín (celkom 47) a kvalitu vody na kúpanie. Skupina pre transpozíciu smernice o platobných službách sa od januára 2008 stretla desaťkrát, s účasťou zástupcov spoločností na trhu platobných služieb a spotrebiteľov, pričom sa zozbieralo približne 300 otázok, ako aj písomné pripomienky, ktoré prispeli k všeobecnému porozumeniu. Naďalej boli zvolávané stretnutia kontaktnej skupiny s cieľom preskúmať, ako môžu byť splnené požiadavky smernice o vrátení občanov tretích krajín nelegálne sa zdržiavajúcich na území členského štátu vrátane pracovných stretnutí, na ktoré boli pozvaní zástupcovia medzinárodných a nevládnych organizácií. Naďalej bola vykonávaná dôležitá preventívna činnosť v rámci smernice 98/34, pričom Komisia a členské štáty poskytli poradenstvo a vedenie v prípade takmer 700 návrhov vnútroštátnych technických predpisov o výrobkoch, ktoré nepodliehajú harmonizácii EÚ a o službách informačnej spoločnosti. Výbor pre normy a technické predpisy zasadal trikrát, aby rokoval o fungovaní smernice, a bola vytvorená nová pracovná skupina na účely posúdenia možného vývoja. Vykonávanie a uplatňovanie smernice o službách bolo predmetom 20 dvojstranných stretnutí s členskými štátmi a 9 stretnutí expertných skupín. Na základe nariadenia č. 1211/2009 bol zriadený Orgán európskych regulátorov pre elektronické komunikácie (BEREC) s cieľom okrem iného zabezpečiť vývoj jednotných regulačných postupov v elektronickej komunikácii. Na základe nariadenia č. 713/2009 bola zriadená Agentúra pre spoluprácu regulačných orgánov v oblasti energetiky (ACER) na zabezpečenie integrovaného rámca pre jednotné uplatňovanie právnych predpisov o vnútornom trhu s elektrinou a zemným plynom. Po nadobudnutí platnosti ZEÚ sa oblasť policajnej a justičnej spolupráce v trestných veciach spravuje, s výnimkou prechodného obdobia, na základe rovnakých postupov a pravidiel ako ostatná legislatíva EÚ. Bolo navrhnuté množstvo opatrení na zlepšenie vykonávania acquis vrátane organizácie regionálnych workshopov so zákonodarcami a odborníkmi, nadviazania užších kontaktov a bilaterálnych stretnutí s vnútroštátnymi správnymi orgánmi, uverejňovania príručiek, podpory sietí zúčastnených strán a zapojenia útvarov Komisie do vnútroštátnej odbornej prípravy osôb vykonávajúcich právnické povolanie. S cieľom zaistiť transparentnosť a určiť prospešné kroky do budúcnosti tiež Komisia preskúmala celkový rozsah preventívnych opatrení používaných členskými štátmi v expertnej skupine, ktorá sa zaoberá vykonávaním a uplatňovaním práva EÚ. Záver : Komisia vyzýva členské štáty, aby sa aktívne zúčastnili na určení a prijatí preventívnych opatrení pre každé nové legislatívne opatrenie, čím sa zníži potreba súdneho výkladu v dlhodobom horizonte alebo legislatívnej revízie. Tabuľky zhody a hodnotenie súladu legislatívy členských štátov s požiadavkami smerníc EÚ Tabuľky zhody predstavujú jeden z hlavných prvkov preventívnych činností, pretože ide o zoznamy ustanovení právnych predpisov členských štátov, ktorými sa transponujú povinnosti ustanovené v smerniciach do vnútroštátneho právneho systému. V prvom rade tieto tabuľky predstavujú pomôcku na zaistenie súladu návrhov transpozičných opatrení. Neskôr pomáhajú pri zaistení úplného a riadneho dokončenia procesu transpozície a informujú podniky a spotrebiteľov o tom, ako bolo právo EÚ transponované na vnútroštátnej úrovni. Uľahčujú spoluprácu medzi členskými štátmi a Komisiou pri hodnotení transpozície, čím je umožnené včasné odhalenie problémov a vedenie dialógu. Prispievajú tiež k právnej transparentnosti a zlepšujú pochopenie právnych predpisov, pričom poukazujú na právne ustanovenia, ktoré súvisia s rôznymi záujmami občanov a podnikov. Môžu významne prispieť k práci Rady Európskej únie, pokiaľ ide o prepojenie EÚ s vnútroštátnymi databázami, ktoré obsahujú právne predpisy. Komisia bude naďalej podporovať používanie tabuliek zhody pri rokovaniach s členskými štátmi a ostatnými inštitúciami. Závery : Tabuľky zhody prispievajú k transparentnosti a zlepšujú pochopenie právnych predpisov. Predstavujú dôležitý prvok spolupráce členského štátu s Komisiou pri zaisťovaní správneho vykonávania smerníc. Komisia sa bude aj naďalej usilovať o to, aby všetky inštitúcie EÚ podporili predkladanie týchto tabuliek. Správa článkov zmluvy a legislatívy EÚ expertnými skupinami Komisia naďalej pokračovala v práci na správe práva EÚ spoločne s členskými štátmi prostredníctvom expertných skupín. Na účely zaistenia jednotného uplatňovania technických požiadaviek na marketing motorových vozidiel v súvislosti so systémom, ktorý sa stane povinným od roku 2012, bola vytvorená Skupina expertov z orgánov pre typové schvaľovanie (TAAEG). Skupina koordinátorov prijala kódex správania týkajúci sa vnútroštátnych administratívnych postupov podľa smernice 2005/36 o uznávaní odborných kvalifikácií a objasnila, čo sa v smernici vyžaduje, ako aj najlepšie postupy na jej uplatňovanie. V súvislosti s otázkou povolených výživových a zdravotných údajov pri označovaní potravín (nariadenie č. 1924/2006) sa každý mesiac konali stretnutia s členskými štátmi, aby bolo možné spracovať približne 44 000 údajov používaných v členských štátoch. Na základe rozsudku vo veci Metock[5] sa v rámci expertnej skupiny diskutovalo o usmerneniach pre uplatňovanie smernice 2004/38/ES pred začatím programu bilaterálnych stretnutí so všetkými členskými štátmi o transpozícii predpisov EÚ o voľnom pohybe občanov a ich štátnych príslušníkov. V januári 2009 EÚ účinne reagovala na závažnú krízu dodávok plynu, pri ktorej došlo k značným prerušeniam dodávky. Bezpečnosť dodávok bola účinne zaistená vďaka spoločnej reakcii, ktorá vychádzala z práce koordinačnej skupiny pre plyn vytvorenej na základe smernice Rady 2004/67/ES, čo potvrdzuje, že prístup EÚ môže zohľadňovať zvláštnosti všetkých členských štátov a prijatie spoločného opatrenia je najúčinnejšie. V oblasti finančných služieb skupina pre transpozíciu smernice o kapitálových požiadavkách (Capital Requirements Directive Transposition Group) pokračovala v práci na výklade a objasňovaní problémov, aby bolo možné zaistiť jednotné vykonávanie existujúcich predpisov. Skupina pomáhala Komisii pri príprave dvoch vykonávacích smerníc a návrhu Komisie o dohľade nad resekuritizačnými operáciami. V reakcii na finančnú krízu boli prijaté opatrenia na posilnenie pravidiel o likvidite, veľkých rizikách a kvalite kapitálu a tiež zabezpečujú potrebné naliehavé opatrenia na zachovanie dôvery v systémy ochrany vkladov. Bola tiež zriadená nová expertná skupina na správu siete Natura 2000 s cieľom zbierať a vymieňať informácie o najlepších postupoch a zaistiť súlad ochrany prírody s hospodárskym rozvojom. Závery : Tieto príklady potvrdzujú značnú rozmanitosť a množstvo práce v oblasti riadenia, ktorá sa vyžaduje medzi Komisiou a členskými štátmi na maximalizáciu výhod plynúcich z právnych predpisov EÚ. Poskytovanie informácií, riešenie problémov v záujme občanov, podnikov a občianskej spoločnosti a registrácia a správa sťažností Občania musia vedieť, kde nájdu informácie, ktoré hľadajú. Komisia zriadila množstvo útvarov. Občania musia byť schopní nájsť príslušný útvar. Komisia prostredníctvom ďalšieho vývoja webového portálu „Vaša Európa“[6] pokračuje v zlepšovaní prístupu k informáciám a ich kvality, ako aj pomoci v súvislosti s právami a príležitosťami. Postup podávania sťažností predstavuje pre Komisiu konkrétny zdroj informácií a pre občanov a podniky predstavuje možnosť, ako vyjadriť obavy týkajúce sa správneho uplatňovania práva EÚ. Do októbra 2009 používala Komisia systém[7], v rámci ktorého bolo vykonané počiatočné hodnotenie prijatej korešpondencie. Jeho cieľom bolo určiť, či korešpondencia obsahovala dostatočné informácie o možnom porušení, aby bolo možné vec zaregistrovať ako sťažnosť. Výsledkom bolo, že niektoré prípady neboli registrované ako sťažnosť. Táto skutočnosť vyvolala obavy niektorých korešpondentov, Parlamentu a Európskeho ombudsmana. Komisia od októbra 2009 testuje nový postup, na základe ktorého sa zaregistruje každá korešpondencia o uplatňovaní práva EÚ, a každá korešpondencia vykazujúca znaky sťažnosti na uplatňovanie právnych predpisov EÚ sa zaregistruje ako sťažnosť, čím sa zabezpečí priamejšia a pozitívnejšia odpoveď občanom. Tento postup začína prinášať očakávaný značný nárast množstva zaregistrovaných sťažností, bez ohľadu na ich obsah. Jeden celý rok používania nového postupu by mal Komisii poskytnúť dostatočný základ na posúdenie konsolidácie zlepšení do prepracovaného znenia oznámenia z roku 2002. Počas roka 2009 SOLVIT zvládol ďalší nárast prípadov o 50 %, po zvýšení o 22 % počas roka 2008, pričom bola zachovaná vysoká miera úspešnosti - 86 %. Právo na pobyt, sociálne zabezpečenie, odborná kvalifikácia a sloboda poskytovania služieb predstavovali najčastejšie problémy. SOLVIT naďalej zvyšoval svoju hodnotu a účinnosť, pričom občanom a podnikom poskytoval pomoc a riešenia, a tiež zohrával dôležitú úlohu pri odhaľovaní štrukturálnych prekážok voľného pohybu. V marci 2010 bola schválená prvá hodnotiaca správa projektu „EU Pilot“[8]. Vzhľadom na úspech projektu EU Pilot Komisia navrhla jeho rozšírenie do všetkých členských štátov a jeho všeobecné používanie pri hľadaní čo najrýchlejšieho riešenia možných porušení práva EÚ. Pre zlepšenie správneho uplatňovania práva EÚ členskými štátmi a zníženie množstva sťažností je tiež mimoriadne dôležitá úzka spolupráca medzi Komisiou a členskými štátmi na všetkých vládnych úrovniach. Je potrebné zlepšiť šírenie vedomostí o legislatíve EÚ medzi odborníkmi v oblasti práva, posilniť odbornú prípravu o záležitostiach v súvislosti s EÚ a sprístupniť informácie všetkým stranám, ktoré sa zúčastňujú vykonávania práva EÚ, napríklad prostredníctvom Európskeho portálu elektronickej justície. Závery : Komisia plánuje prehodnotenie všeobecnej politiky registrácie sťažností a vzťahov so sťažovateľmi vzhľadom na skúsenosti s novými metódami, ktoré sa v súčasnosti testujú. Horizontálne nástroje ako SOLVIT a EU Pilot sa naďalej vyvíjajú a preukazujú svoju hodnotu pri rýchlom riešení problémov, s ktorými sa stretávajú občania a podniky. Projekt EU Pilot účinne dopĺňa radu prostriedkov určených na zabezpečenie uplatňovania práva EÚ, ktorý umožňuje skoré riešenie prípadov porušenia práva bez potreby začať formálne konanie alebo pripraviť podklady na takéto konanie. Komisia uznáva vysokú mieru angažovanosti členských štátov pri zaistení úspešnosti týchto nástrojov. Komisia sa zaväzuje pokračovať v úzkej spolupráci v záujme rozvoja tohto partnerstva a vyzvala všetky členské štáty k účasti na ďalšom rozvoji projektu EU Pilot. Otázky týkajúce sa presadzovania práva Nariadenie REACH (ES) č. 1907/2006 sa má presadzovať v prvom rade prostredníctvom systému úradných kontrol a iných opatrení na úrovni členských štátov, ktoré sú stále v procese prípravy, pričom hlavné záväzky vyplývajúce z nariadenia sa postupne uplatňujú. Presadzovanie záväzkov, na základe ktorých sa má obmedziť marketing niektorých chemických látok, sa začalo v druhej polovici roka 2009. Výsledky štúdie o sankciách na vnútroštátnej úrovni budú predmetom rokovaní s členskými štátmi v roku 2010, s cieľom zaistiť konzistenciu. V roku 2009 Komisia vypracovala správu o prvých dvoch rokoch uplatňovania nariadenia (ES) č. 2006/2004 o ochrane spotrebiteľov a prijala oznámenie o „presadzovaní spotrebiteľského acquis“, pričom stanovila päť oblastí pre ďalšiu prácu[9]. Komisia tiež prehodnotila a posilnila pokyny k systému EÚ na rýchlu výmenu informácií o nebezpečných výrobkoch (RAPEX) podľa smernice 2001/95/ES. Bol tiež vytvorený rámec na účely merania účinnosti presadzovania na vnútroštátnej úrovni. Komisia tiež pripravuje nariadenie, ktoré má byť prijaté v súlade s nariadením (ES) č. 216/2008 o spoločných pravidlách v oblasti civilného letectva, a v ktorom sa stanovia prechodné sankcie pred odobratím osvedčenia. Konania vo veci porušenia predpisov zabezpečujú správny výklad práva EÚ a nápravu porušení. Vnútroštátne administratívne a súdne konania umožňujú preskúmanie opatrení členských štátov. Medzičasom sa ukázalo byť užitočné začleniť do legislatívy EÚ odvolacie postupy, najmä v súvislosti s prístupom k informáciám o životnom prostredí, hodnoteniami vplyvu na životné prostredie, rozhodnutiami o povolení v rámci integrovanej prevencie a kontroly znečistenia, opravnými prostriedkami vo verejnom obstarávaní alebo regulačným rámcom pre elektronickú komunikáciu. Pri príprave nových právnych predpisov je potrebné venovať viac pozornosti opatreniam na presadzovanie práva vrátane práv na preskúmanie rozhodnutia alebo odvolanie sa proti rozhodnutiu, aby bolo zaistené ich účinné uplatňovanie. V závislosti od povahy a množstva problémov, ktoré vznikajú v jednotlivých oblastiach, môžu byť existujúce metódy presadzovania rozvíjané, alebo môžu byť zavedené nové metódy. Pokiaľ legislatíva EÚ odkazuje na takéto opatrenia, je potrebné ich použiť a posúdiť ich vhodnosť. Komisia preto zameria svoju činnosť na správne vykonávanie týchto postupov, hodnotenie a podávanie správ o ich fungovaní a účinnosti s ohľadom na ich účel, pričom sa vyhne nahrádzaniu týchto postupov vlastnými opatreniami, čím by sa oslabila ich úloha. V roku 2009 Komisia ďalej rozvíjala postupy pri organizácii inšpekcií, niekedy v spolupráci s agentúrami. Inšpektori Európskej agentúry pre bezpečnosť letectva vykonali mimoriadne veľký počet inšpekcií, na základe ktorých bola požadovaná urýchlená náprava množstva závažných porušení predpisov. Na zaistenie účinnosti vnútroštátnych opatrení námornej bezpečnosti sa vykonalo takmer 200 inšpekcií, najmä v súvislosti s hodnotení prístavov a lodí a účinným uplatňovaním bezpečnostných plánov. Závery : Komisia potvrdzuje potrebu venovať zvýšenú pozornosť účinným nástrojom na zaistenie presadzovania práva EÚ. Tieto sa môžu uplatňovať horizontálne alebo byť určené pre jednotlivé sektory. V prípadoch, keď legislatíva EÚ odkazuje na vnútroštátne postupy, bude Komisia uprednostňovať vykonávanie a hodnotenie vhodnosti týchto opatrení na presadzovanie a bude sa vyhýbať konkurenčným alebo alternatívnym opatreniam. Inšpekcie, dlhodobo vykonávané v súvislosti s ľudským zdravím, sa v zvýšenej miere využívajú aj v iných oblastiach ako napríklad bezpečnosť dopravy, kde môžu zohrávať dôležitú úlohu pri potvrdení výkladu práva a zaistení správneho uplatňovania. Úloha konaní vo veci porušenia právnych predpisov V oznámení Komisie z roku 2007 „Európa výsledkov“ sa stanovila súčasná politika Komisie v súvislosti s činnosťou na zabezpečenie správneho uplatňovania práva EÚ. V oznámení je objasnené nové zameranie výročných správ Komisie na strategické otázky, hodnotenie súčasného stavu právnych predpisov v jednotlivých oblastiach, priority a plánovanie budúcej činnosti. Pracovný dokument útvarov Komisie, ktorý je priložený k tejto správe, obsahuje podrobné údaje týkajúce sa jednotlivých odvetví vrátane priorít pri riadení prípadov porušenia predpisov. Boli stanovené priority pre všetky oblasti kontrolnej činnosti Komisie až po úroveň individuálnych sťažností a konaní vo veci porušenia predpisov podľa kritérií stanovených v oznámení z roku 2007. Postup činností v súvislosti so sťažnosťami a porušeniami predpisov sa pravidelne hodnotí vzhľadom na povahu prípadu a stanovené kritériá. Mimoriadna pozornosť je venovaná prípadom, ktoré sú otvorené dlhý čas, alebo v ktorých nebol v poslednej dobe dosiahnutý žiadny pokrok. Do úvahy sa berú odôvodnenia oneskoreného riešenia niektorých prípadov, napríklad pri riešení iného prípadu alebo pokiaľ vnútroštátny súd požiada Súdny dvor EÚ, aby o tomto prípade rozhodol v prejudiciálnom konaní. Pokiaľ konanie prebieha na vnútroštátnom súde, môže Komisia zvážiť uzatvorenie spisov v prípadoch, v ktorých nebol podniknutý žiadny formálny krok v konaní vo veci porušenia predpisov a pozastaviť prebiehajúce konanie. Môže tak urobiť najmä vtedy, ak je predmet vnútroštátneho konania a konania vo veci porušenia predpisov rovnaký, keďže po ukončení vnútroštátneho konania by Komisia mala k dispozícii jasný základ pre zváženie ďalšieho postupu. V týchto prípadoch si Komisia ponechá priestor na zváženie akýchkoľvek pretrvávajúcich obáv občanov po uzatvorení vnútroštátnych konaní. Závery : Cieľom priorít stanovených v dokumente o „Situácii v jednotlivých odvetviach“ priloženom k tejto správe je zabezpečiť, aby sa Komisia zamerala na opatrenia, ktoré s najväčšou pravdepodobnosťou zaistia včasné a účinné uplatnenie práva v najširšom záujme čo najväčšieho počtu občanov a podnikov. Účinnosť sa zaistí predchádzaním duplikácii existujúcich postupov. Komisia potvrdzuje svoj zámer pracovať na týchto prioritách. Podávanie správ a hodnotenie vykonávania Zvýšená pozornosť je venovaná ex-post podávaniu správ o vplyve predpisov EÚ. Parlament sa viac zameriava na otázky vykonávania. Právne predpisy EÚ často ustanovujú povinnosť podávať správy o prvom roku uplatňovania opatrenia. Pracovný dokument útvarov Komisie priložený k tejto správe obsahuje odkazy na viacero štúdií a správ vypracovaných Komisiou v roku 2009 a štúdií a správ, plánovaných na rok 2010. Závery : silné zameranie na ex-post hodnotenie vplyvu legislatívy EÚ je dôvodom väčšej pozornosti venuje správam o účinnosti jednotlivých legislatívnych opatrení EÚ, ktoré je Komisia povinná predkladať. Komisia zdôrazňuje význam týchto správ, ktoré často obsahujú podrobné príspevky členských štátov a predstavujú teda jeden z hlavných prínosov k hodnoteniu účinnosti a vplyvu práva EÚ. ZÁVERY Táto výročná správa poukazuje na kľúčový význam úplného a správneho uplatňovania práva EÚ na zaručenie práv a plnenie povinností, ktoré z týchto predpisov vyplývajú. Tohtoročná správa objasňuje, že sa priority naďalej vyvíjajú a realizujú. Nástroje vyvinuté na uľahčenie a zlepšenie kontroly uplatňovania práva EÚ sa postupne zdokonaľujú a v zvýšenej miere prispievajú k celkovej účinnosti procesu kontroly a dodržiavania časového rámca kontrol. Problémy pretrvávajú v súvislosti s niektorými dôležitými základnými aspektmi, ako je správna a včasná transpozícia smerníc. Preventívne prístupy v súčasnosti vyvíjané v partnerstve s členskými štátmi, predstavujú významnú investíciu všetkých zúčastnených strán, ktorá by mala priniesť výsledky v podobe zaistenia rýchlejšieho a hlbšieho súladu s právom EÚ v nadchádzajúcich rokoch. [1] KOM(2007) 502. [2] Ak nie je uvedené inak, všetky odkazy sú na rok 2009. [3] Pozri ďalej v odseku 3.4. [4] Vec C-306/08, Komisia /Španielsko. [5] Vec C-127/08 z 25.7.2008 Blaise Baheten Metock a ďalší/ Minister for Justice, Equality and Law Reform. [6] http://ec.europa.eu/youreurope/ [7] Systém je opísaný v oznámení z roku 2002 „Oznámenie o vzťahoch so sťažovateľmi v súvislosti s porušovaním práva Spoločenstva“ – KOM(2002) 141. [8] KOM(2010) 70 [9] KOM(2009) 330.